CATEGORY : ENTERTINMENT

URL : ROOPIKA

ರೂಪಿಕಾ
ಕನ್ನಡ ಚಿತ್ರರಂಗಕ್ಕೆ ಹೊಸ ತಾರೆ ರೂಪಿಕಾ ತನ್ನ ಬಗ್ಗೆ ಏನು ತಿಳಿಸಿದ್ದಾಳೆ ನೋಡಿ……..?
ಅಚ್ಚ ಕನ್ನಡತಿಯಾದ ರೂಪಿಕಾ ಮೂಲತಃ ಭರತನಾಟ್ಯ ಪಟು. `ಚೆಲುವಿನ ಚಿಲಿಪಿಲಿ' ಚಿತ್ರದಿಂದ ಕನ್ನಡಿಗರಿಗೆ ಪರಿಚಿತಳಾದ ರೂಪಿಕಾ, ಹಲವಾರು ಉತ್ತಮ ಚಿತ್ರಗಳಲ್ಲಿ ನಟಿಸಿ ಎಲ್ಲರಿಂದ ಸೈ ಎನಿಸಿಕೊಂಡು ಇಂದು ತೆಲುಗು ಚಿತ್ರರಂಗದಲ್ಲೂ ಬಿಝಿ ಆಗಿರುವಂಥ ಅಪರೂಪದ ದಕ್ಷಿಣ ಭಾರತದ ನಟಿ. `ಗೆಜ್ಜೆ' ನೃತ್ಯ ಶಾಲೆ ನಡೆಸುತ್ತಿರುವ ರೂಪಿಕಾ ತನ್ನ ಕೆರಿಯರ್​ ಬಗ್ಗೆ ಏನು ಹೇಳುತ್ತಾಳೆ......?
ಖ್ಯಾತ ನಿರ್ದೇಶಕ ಎಸ್​. ನಾರಾಯಣ್​ ಅವರಿಂದ ಪರಿಚಿತಳಾದ ರೂಪಿಕಾ `ಚೆಲುವಿನ ಚಿಲಿಪಿಲಿ' ಚಿತ್ರದ ಮೂಲಕ ಎಲ್ಲರ ಗಮನ ಸೆಳೆದಂತಹ ನಟಿ. ಅಲ್ಲಿಂದ ಶುರುವಾಯಿತು ಸಿನಿಮಾ ಜರ್ನಿ. ಅವಕಾಶಗಳಿಗಾಗಿ ನಿರ್ಮಾಪಕರ ಕಛೇರಿ ಬಾಗಿಲು ತಟ್ಟದೇ ತನ್ನ ಬಳಿಗೆ ಬಂದ ಚಿತ್ರಗಳಲ್ಲಿ ಪಾತ್ರ ಇಷ್ಟವಾದಾಗ ಮಾತ್ರ ಒಪ್ಪಿಕೊಂಡಳು. `ಕಾಲ್ಗೆಜ್ಜೆ' ಚಿತ್ರದಲ್ಲಿ ಕಾಲಿಗೆ ಗೆಜ್ಜೆ ಕಟ್ಟಿದಳು. ನೃತ್ಯಪಟು ಆಗಿದ್ದರಿಂದ ಅಲ್ಲಿಯೂ ಸೈ ಎನಿಸಿಕೊಂಡಳು. ತುಳು ಸಿನಿಮಾದಲ್ಲಿ ನಟಿಸಿದಳು. `ನವರಂಗಿ' ಚಿತ್ರದಲ್ಲೂ ಗಮನ ಸೆಳೆದಳು.
ಮೂಲತಃ ಭರತನಾಟ್ಯ ಪಟುವಾಗಿದ್ದರಿಂದ ಸಿನಿಮಾಗೆ ಬರುವುದಕ್ಕೆ ಅದೂ ಒಂದು ಕಾರಣ. ಕನ್ನಡದ ಹುಡುಗಿಯಾಗಿ ಕನ್ನಡತನವನ್ನು ತೆರೆ ಮೇಲೂ ಉಳಿಸಿಕೊಂಡಿರುವ ರೂಪಿಕಾ ತನ್ನದೇ ಆದ ವಿಶಿಷ್ಟ ರೀತಿಯಲ್ಲಿ ಇಮೇಜ್​ ಪಡೆದಿದ್ದಾಳೆ.
ನಟಿಯಾದರೂ ನೃತ್ಯವನ್ನು ಮರೆತಿಲ್ಲ. ತನ್ನಲ್ಲಿರುವ ಕಲೆಯನ್ನು ಎಲ್ಲರಿಗೂ ಹಂಚಬೇಕೆಂದು `ಗೆಜ್ಜೆ' ಎನ್ನುವ ನೃತ್ಯ ಶಾಲೆಯನ್ನು ಸ್ಥಾಪಿಸಿದ್ದಾಳೆ. `ನಾನಿಂದು ಅಷ್ಟು ಇಷ್ಟು ಏನೇ ಹೆಸರು ಮಾಡಿದ್ದರೂ ಅದು ನೃತ್ಯ ಕಲೆಯಿಂದ. ಅದೇ ನನ್ನ ಬದುಕು, ಗುರಿ. ನನ್ನ ಈ ಬೆಳವಣಿಗೆಗೆ ನನ್ನ ಕುಟುಂಬದ ಸಹಕಾರ ತುಂಬಾ ಇದೆ ಎನ್ನುತ್ತಾಳೆ ರೂಪಿಕಾ.
`ಗೆಜ್ಜೆ' ಶಾಲೆಯಲ್ಲಿ ಭರತನಾಟ್ಯ, ಶಾಸ್ತ್ರೀಯ ನೃತ್ಯ, ಜಾನಪದ ನೃತ್ಯ, ಫಿಲ್ಮ್ ಡ್ಯಾನ್ಸ್, ನಾಟಕಾಭಿನಯ ಹೀಗೆ ಅನೇಕ ರೀತಿಯ ತರಬೇತಿ ನೀಡಲಾಗುತ್ತದೆ. ಈ ಕಲಾ ಸೇವೆಗಾಗಿ ಸಾಕಷ್ಟು ಪ್ರಶಸ್ತಿಗಳು ಲಭಿಸಿವೆ. ಚಾಮರಾಜಪೇಟೆಯಲ್ಲಿರುವ ತಮ್ಮ ಮನೆಯಲ್ಲೇ `ಗೆಜ್ಜೆ' ಸ್ಟುಡಿಯೋ ತೆರೆದಿರುವ ರೂಪಿಕಾ ನೃತ್ಯ ಕಲಿಯಬೇಕು ಎಂದು ಆಸಕ್ತಿ ವಹಿಸಿ ಬಂದವರನ್ನು ಪ್ರೀತಿಯಿಂದ ಸ್ವಾಗತಿಸುತ್ತಾಳೆ.
ಇನ್ನು ನಟನೆ ವಿಷಯಕ್ಕೆ ಬರೋದಾದರೇ ರೂಪಿಕಾಳ ಕೈಯಲ್ಲಿ ಸಾಕಷ್ಟು ಚಿತ್ರಗಳಿವೆ. ನಾನು ಒಪ್ಪಿಕೊಂಡಿರುವ ಚಿತ್ರಗಳೆಲ್ಲ ಒಂದಕ್ಕಿಂತ ಒಂದು ಭಿನ್ನ. `ಮಂಜರಿ' ಚಿತ್ರದಲ್ಲಿ ಹಾರರ್​ ಇತ್ತು. `ರುದ್ರಾಕ್ಷಿಪುರ' ಚಿತ್ರದಲ್ಲೂ ವಿಭಿನ್ನ ಶೈಲಿಯ ಪಾತ್ರ. ಡಾಕ್ಟರ್​, ಪೊಲೀಸ್​ ಎಲ್ಲಾ ಪಾತ್ರಗಳೂ ನನ್ನ ಪಾಲಿಗೆ ಸಿಕ್ಕಿವೆ. ಈಗ ಮೂರು ತೆಲುಗು ಚಿತ್ರ ಬಿಡುಗಡೆಗೆ ಸಿದ್ಧಾಗಿವೆ.
`ಟೂ ಪ್ಲಸ್​ ಒನ್​' ಚಿತ್ರದಲ್ಲಿ ತೆಲುಗು ಚಿತ್ರರಂಗದಲ್ಲಿನ ಖ್ಯಾತ ಹಾಸ್ಯ ನಟ ಶುಲ್ಕ ಶಂಕರ್​ ನಾಯಕ. ಇನ್ನೊಂದು ಚಿತ್ರದಲ್ಲಿ ಡಮರುಗಂ ಶಂಕರ್​ ಜೊತೆ ನಟಿಸುತ್ತಿದ್ದೇನೆ. ಕನ್ನಡದಲ್ಲಿ ನಾಗತಿಹಳ್ಳಿ ಚಂದ್ರಶೇಖರ್​ರ ಟೆಂಟ್​ ಸಿನಿಮಾ ಪ್ರೊಡಕ್ಷನ್​ನ `ಡೈಮಂಡ್​ ಕ್ರಾಸ್​' ಚಿತ್ರದಲ್ಲೂ ನಟಿಸಿದ್ದೇನೆ. ಇತ್ತೀಚೆಗೆ `ಥರ್ಡ್​ ಕ್ಲಾಸ್​' ಚಿತ್ರ ಅತ್ಯಂತ ಖುಷಿ ಕೊಟ್ಟಂತಹ ಚಿತ್ರ. ಯಶಸ್ಸು ಜೊತೆಗೆ ಪ್ರಶಂಸೆ ಪಡೆಯಿತು.
ರೂಪಿಕಾ ಕಿರುತೆರೆಯಲ್ಲೂ ಕಾಣಿಸಿಕೊಂಡಿದ್ದು, ಮಜಾ ಟಾಕೀಸ್​ ಕಾಮಿಡಿ ಶೋನಲ್ಲಿ ಅದು ತುಂಬಾ ಬದಲಾದ ರೂಪದಲ್ಲಿ. ರೂಪಿಕಾಳಲ್ಲಾದ ಬದಲಾವಣೆ ಕಂಡು ಆಶ್ಚರ್ಯವಾಗಿತ್ತು. ಮೊದಲಿಗಿಂತಲೂ ತೆಳ್ಳಗೆ, ಸ್ಲಿಮ್ ಆಗಿ, ಸುಂದರವಾಗಿ ಕಂಡಾಗ ಇದೇನಿದು ಈ ದಿಢೀರ್​ ಮೇಕ್​ ಓವರ್​ ಅಂತ ಎಲ್ಲರೂ ಪ್ರಶ್ನಿಸಿದರು. ಅದೆಲ್ಲವನ್ನೂ ರೂಪಿಕಾ ನಮ್ಮೊಂದಿಗೆ ಹಂಚಿಕೊಂಡಿದ್ದಾಳೆ.`
ಹೌದು ನನಗಂತೂ ಬದಲಾವಣೆ ಬೇಕೆನಿಸಿತ್ತು. ಯಾವಾಗ ನಾನು ದಪ್ಪ ಹೆವಿ ಅನಿಸತೊಡಗಿತೋ ನಾನು ಫ್ಲೆಕ್ಸಿಬಲ್ ಆಗಬೇಕು, ಡ್ಯಾನ್ಸ್, ಆ್ಯಕ್ಟಿಂಗ್​ ಮಾಡುವಾಗ ಚೆನ್ನಾಗಿ ಕಾಣಬೇಕು. ನಾನೊಬ್ಬ ಸಿನಿಮಾ ನಟಿಯಾಗಿ ಇರೋದ್ರಿಂದ ತೆರೆ ಮೇಲೆ ಸುಂದರವಾಗಿ ಕಾಣಬೇಕು ಎನ್ನುವ ಕಾರಣದಿಂದ ವರ್ಕ್​ಔಟ್​ ಶುರು ಮಾಡಿದೆ. `ಸ್ಲಿಮ್ ಆಗಲು ಸುಲಭ ಮಾರ್ಗ ಹಿಡಿಯದೇ ಸಾಕಷ್ಟು ಶ್ರಮ ವಹಿಸಿ ಜಿಮ್ ವರ್ಕ್​ಔಟ್​ ಅಂತ ತಪ್ಪದೇ ನಮ್ಮ ಫಿಟ್​ನೆಸ್​ ಗುರುಗಳು ಹೇಳಿದಂತೆ ಪಾಲಿಸಿದೆ. ನಾನು ವೆಜಿಟೇರಿಯನ್​ ಆಗಿರೋದ್ರಿಂದ ತರಕಾರಿ, ಸೊಪ್ಪು, ನೀರಿನಂಶ ಇರುವ ಹಣ್ಣುಗಳನ್ನು ಹೆಚ್ಚು ತಿನ್ನಲು ಶುರು ಮಾಡಿದೆ. ಪ್ರೋಟೀನ್​ಗಾಗಿ ಡ್ರೈಫ್ರೂಟ್ಸ್ ಹಾಗೂ ಎಗ್​ ತಿನ್ನುತ್ತಾ ಬಂದೆ. ಮೂರು ತಿಂಗಳಲ್ಲಿ ಒಟ್ಟು ಹದಿನೆಂಟು ಕೆ.ಜಿ. ತೂಕ ಇಳಿಸಿದೆ. ಕನ್ನಡಿ ಮುಂದೆ ನಿಂತಾಗ ಆಶ್ಚರ್ಯ, ಸಂತೋಷ ಎರಡೂ ಆಯಿತು. ತೆಳ್ಳಗಾಗಲು ಬಯಸೋರು ದಿನಕ್ಕೆ ಮೂರ್ನಾಲ್ಕು ಲೀಟರ್​ ನೀರು ಕುಡಿಯಿರಿ. ಕಾಫಿ, ಸ್ವೀಟ್​ ಮುಟ್ಟಬಾರದು. ರೈಸ್​ ಆದಷ್ಟೂ ಕಡಿಮೆ, ಚೆನ್ನಾಗಿ ವರ್ಕ್​ಔಟ್​ ಮಾಡಿ,' ಎಂದು ರೂಪಿಕಾ ಸಲಹೆ ಕೊಡುತ್ತಾಳೆ. ಹಾಗಾದರೆ ಇಂದಿನಿಂದಲೇ ವ್ಯಾಯಾಮ ಶುರು ಮಾಡಿ.  
- ಸರಸ್ವತಿ 

TAGS : ಚಿತ್ರಶೋಭಾ, ಕನ್ನಡ ಚಿತ್ರರಂಗ, ರೂಪಿಕಾ, ನೃತ್ಯಕಲೆ, ಚೆಲುವಿನ ಚಿಲಿಪಿಲಿ, ಗೆಜ್ಜೆ ನೃತ್ಯಶಾಲೆ, ಕಾಲ್ಗೆಜ್ಜೆ, ನವರಂಗಿ, ಟೂ ಪ್ಲಸ್ ಒನ್, ರುದ್ರಾಕ್ಷಿ ಪುರ, ಥರ್ಡ್ ಕ್ಲಾಸ್, ಡೈಮಂಡ್ ಕ್ರಾಸ್